b'\n_START_ARTICLE_\nLuca Cordero di Montezemolo\n_START_SECTION_\nKarriere\n_START_PARAGRAPH_\nHan begynte sin karriere i FIAT, hvor han i 1973 ble flyttet til Ferrari som assistent for Enzo Ferrari. I 1974 ble han sjef for Scuderia Ferrari, og i 1975 ble Montezemolo forfremmet til sjef for alle FIATs aktiviteter innen motorsport. I 1977 ble han medlem av FIATs toppledelse._NEWLINE_I l\xc3\xb8pet av 1980-tallet innehadde Montezemolo flere stillinger innen FIAT-konsernet, blant annet som sjef for drikkevareselskapet Cinzano og direkt\xc3\xb8r for forlaget Itedi. I 1985 ble han leder for organisasjonskomiteen for VM i fotball 1990._NEWLINE_I november 1991 ble Montezemolo utnevnt til toppsjef i Ferrari, som hadde slitt siden Enzo Ferraris d\xc3\xb8d. Montezemolo gjorde det til sitt personlige m\xc3\xa5l \xc3\xa5 vinne konstrukt\xc3\xb8rmesterskapet i Formel 1 igjen. Han gjorde raskt forandringer i teamet, og ansatte Niki Lauda som konsulent og forfremmet Claudio Lombardi til teamsjef. I l\xc3\xb8pet av 1990-tallet snudde han Ferraris sportsbilforretninger fra underskudd til solide overskudd. Han var ogs\xc3\xa5 sjef for Maserati da Ferrari kj\xc3\xb8pte merket i 1997, fram til 2005._NEWLINE_Under Montezemolo og Jean Todt vant Ferraris Formel 1-team f\xc3\xb8rermesterskapet i 2000-sesongen, for f\xc3\xb8rste gang siden 1979. \xc3\x85ret f\xc3\xb8r, i 1999, vant de konstrukt\xc3\xb8rmesterskapet for f\xc3\xb8rste gang siden 1983._NEWLINE_27. mai 2004 ble Montezemolo leder for den italienske arbeidsgiverorganisasjonen Confindustria. Noen dager senere, etter d\xc3\xb8dsfallet til Umberto Agnelli den 28. mai, ble han valgt til styreformann i FIAT, Ferraris morselskap._NEWLINE_Montezemolo ble innblandet i kontroversene etter USAs Grand Prix 2005, da han ford\xc3\xb8mte FIAs krav om at et enkelt sett med dekk skulle vare hele l\xc3\xb8pet, om la dermed ansvaret for omstendighetene som f\xc3\xb8rte til det katastrofale l\xc3\xb8pet p\xc3\xa5 den nye regelen i stedet for p\xc3\xa5 Michelin, som Ferrari tidligere hadde hatt forretningsforbindelser med._NEWLINE_Montezemolo har ofte blitt sagt \xc3\xa5 v\xc3\xa6re interessert i en karriere i italiensk politikk, mest nylig som statsminister, men han har alltid benektet ryktene._NEWLINE_29. juli 2008 grunnla Montezemolo Formula One Teams Association (FOTA), som han var leder for fra 2008 til 2010, da han ble erstattet av McLarens teamsjef Martin Whitmarsh._NEWLINE_I april 2010 gikk Montezemolo av som styreformann i Fiat og ble erstattet av John Elkann.'